|  |  |  |  |
| --- | --- | --- | --- |
| Rīgā, | 29.05.2020. | Nr. | 15-2/4904 |
| Uz |  | Nr. |  |

**Ozolnieku novada pašvaldībai**

ozolnieki@ozolnieki.lv

**Informācijai:** tapis.palidziba@varam.gov.lv

**Par Ozolnieku novada teritorijas plānojumu**

Pamatojoties uz Teritorijas attīstības plānošanas likumā (turpmāk – TAPL) noteikto kārtību, Vides aizsardzības un reģionālās attīstības ministrija (turpmāk – VARAM) informē, ka līdz 2020.gada 25.maijam, kas ir Ozolnieku novada teritorijas plānojuma (turpmāk – Ozolnieku TP) pārsūdzēšanas termiņa beigu datums, nav saņemti iesniegumi. Ozolnieku TP 2020.gada 12.martā apstiprināts ar Ozolnieku novada domes (turpmāk - Dome) saistošajiem noteikumiem Nr.5/2020 "Ozolnieku novada teritorijas plānojuma grafiskā daļa un teritorijas izmantošanas un apbūves noteikumi" (turpmāk – saistošie noteikumi Nr.5/2020). Ozolnieku TP izstrādāja pašvaldības izveidotā darba grupa sadarbībā ar plānošanas ekspertu Anriju Straubi. Ozolnieku TP izstrādes vadītāja – Ozolnieku novada pašvaldības Attīstības un projektu daļas vadītāja Inese Baumane.

VARAM ir iepazinusies ar Teritorijas attīstības plānošanas informācijas sistēmas publiskajā daļā ģeoportālā (turpmāk – sistēma) pieejamo Ozolnieku TP dokumentāciju[[1]](#footnote-2). Saskaņā ar Ministru kabineta 2014.gada 14.oktobra noteikumu Nr.628 “Noteikumi par pašvaldību teritorijas attīstības plānošanas dokumentiem” (turpmāk – noteikumi Nr.628) 8.punktu sistēma ir primārā plānošanas dokumentu publicēšanas darba vide un informācijas avots, un plānošanas dokumentus tajā izstrādā, ievērojot normatīvajā aktā par teritorijas attīstības plānošanas informācijas sistēmu noteiktās prasības.

Ozolnieku TP uzsākts ar Domes 2018.gada 12.aprīļa lēmumu “Par Ozolnieku novada teritorijas plānojuma izstrādi”. Ar šo lēmumu apstiprināts darba uzdevums, saskaņā ar kuru ticis izstrādāts Ozolnieku TP.

Ozolnieku TP izstrādes gaitā ir sagatavotas trīs redakcijas un notikušas trīs publiskās apspriešanas (no 2019.gada 7.maija līdz 2019.gada 5.jūnijam, 2019.gada 10.oktobra līdz 2019.gada 1.novembrim un 2020.gada 4.februārim līdz 2020.gada 3.martam).

Noteikumu Nr.628 3.punkts noteic, ka visus pašvaldības lēmumus, kas saistīti ar teritorijas plānojuma izstrādi un apstiprināšanu, pašvaldība piecu darbdienu laikā pēc to spēkā stāšanās ievieto sistēmā un pašvaldības tīmekļa vietnē. Savukārt noteikumu Nr.628 16.punkts noteic, ka plānošanas dokumenta publiskās apspriešanas termiņš sākas ne agrāk kā piecas darbdienas pēc attiecīgā paziņojuma publicēšanas sistēmā. Saskaņā ar TAPL 25.panta otro daļu paziņojumu par saistošo noteikumu pieņemšanu vietējā pašvaldība divu nedēļu laikā pēc saistošo noteikumu apstiprināšanas publicē oficiālajā izdevumā “Latvijas Vēstnesis”.

VARAM konstatē, ka iepriekš minētie termiņi ir kopumā ir ievēroti, izņemot Domes lēmums par Ozolnieku TP izstrādes uzsākšanu sistēmā ievietots ar mēneša nokavēšanos – 2018.gada 17.decembrī. Pašvaldības tīmekļa vietnē [www.ozolnieki.lv](http://www.ozolnieki.lv) ir ievietota informācija par Ozolnieku TP izstrādi, bet nav identificējams, kad attiecīgā informācija ir ievietota. Nav pieejama informācija par Ozolnieku TP 2.redakcijas publisko apspriešanu.

Saskaņā ar Ūdenssaimniecības pakalpojumu likuma 6.panta trešo daļu pašvaldības dome, izvērtējot centralizētās ūdensapgādes sistēmas un centralizētās kanalizācijas sistēmas ierīkošanas ekonomisko pamatojumu teritorijas plānojumā nosaka apbūves teritorijas, kurās ierīkojamas centralizētas ūdensapgādes sistēmas un centralizētas kanalizācijas sistēmās.  Visām apdzīvotajām vietām vai to robežās esošām atsevišķām teritorijas daļām, kur iedzīvotāju skaits, apdzīvotības blīvums un ekonomiskā aktivitāte ir pietiekami koncentrēta, lai būtu ekonomiski pamatoti veidot centralizētu kanalizācijas tīklu sistēmu notekūdeņu savākšanai un novadīšanai uz notekūdeņu attīrīšanas iekārtām vai uz to galīgās novadīšanas vietu vidē, nosaka prasības komunālo notekūdeņu centralizētai savākšanai un emisijai (aglomerācijām). Centralizētas kanalizācijas sistēmas ierīko visās aglomerācijās, kur cilvēku ekvivalents ir lielāks vai vienāds ar 2000. Par centralizētu kanalizācijas sistēmu ierīkošanu atbild vietējā pašvaldība[[2]](#footnote-3).

Ozolnieku TP daļā nav noteiktas teritorijas, kurās ierīkojamas centralizētās ūdensapgādes sistēmas un centralizētās kanalizācijas sistēmas, kā to paredz pašvaldības saistošie noteikumi par sabiedrisko ūdenssaimniecības pakalpojumu sniegšanu[[3]](#footnote-4). Līdz ar to ir secināms, ka nav ievērotas normatīvajos aktos par centralizētās ūdensapgādes un kanalizācijas sistēmu ierīkošanu noteiktās prasības.

  Paskaidrojumu rakstā[[4]](#footnote-5) norādīts, ka *dabas un apstādījumu teritorijā* tiek noteiktas trīs apakšzonas *(DA, DA1, DA2, DA3*), taču gan grafiskajā daļā, gan teritorijas izmantošanas un apbūves noteikumos (turpmāk – Apbūves noteikumi) noteiktas tikai *DA* un *DA1*.

Apbūves noteikumu 7.2.apakšnodaļā “Īpaši aizsargājamo dabas teritoriju aizsardzība” paredz, ka īpaši aizsargājamās dabas teritorijās lauksaimniecības zemes lietošanas kategorijas maiņa un meža zemes atmežošana veicama saskaņā ar īpaši aizsargājamo dabas teritoriju aizsardzības un izmantošanas normatīvo aktu prasībām. Minētie normatīvie akti ņemami vēra arī, piemērojot apbūves noteikumu 3.8.apakšnodaļā “Jaunu zemes vienību veidošanas kārtība” noteiktās prasības jaunu zemes vienību izveidē.

Apbūves noteikumu 7.punkts definēta apbūves līnija, parametrs, ko nenoteic normatīvie akti. Būves izvietošanu gar ielu vai autoceļu ierobežo būvlaide[[5]](#footnote-6), bet gar zemes vienības robežu minimālo attālumu noteic Civillikums[[6]](#footnote-7). Arī noteikumi Nr.240 noteic, ka jaunbūvējamās būves izvieto ne tuvāk par 4 m no zemes vienības robežām[[7]](#footnote-8). Lūdzam ņemt to vērā piemērojot apbūves noteikumu 102.punktu.

Tā ka pašvaldības saistošie noteikumi ir ārējais normatīvais akts, to izstrādē ievērojami Ministru kabineta noteikumos[[8]](#footnote-9) noteiktie normatīvo aktu izstrādes nosacījumi, tai skaitā, norma, kas noteic, ka nedublē augstāka vai tāda paša spēka normatīvā akta tiesību normās ietverto normatīvo regulējumu. Turklāt apbūves noteikumos ietveramas tikai tādas normas, kuru noteikšanai pašvaldībai ir dots deleģējums. Apbūves noteikumos ir ietverta virkne prasību, kas dublē Ministru kabineta noteikumu un likumu normas, tai skaitā definīcijas un terminu skaidrojumi[[9]](#footnote-10). Tāpat atsevišķi apbūves noteikumu punkti dublē pašos apbūves noteikumos noteiktās normas[[10]](#footnote-11).

Atbilstoši Būvniecības likuma 5. panta pirmās daļas 2.punktam Ministru kabineta kompetencē ir noteikt ar speciālajiem būvnoteikumiem būvniecības procesu un nepieciešamos dokumentus. Līdz ar to, pašvaldība nav tiesīga savos teritorijas izmantošanas un apbūves noteikumos kā saistošajos noteikumos noteikt būvniecības procesa kārtību un nepieciešamos dokumentus, kā arī nepieciešamību saskaņot plānoto ieceri, ja augstāka juridiskā spēka normatīvais akts to neparedz. Norādām, ka žoga būvniecībai, atbilstoši Ministru kabineta 2017.gada 9.maija noteikumu Nr.253 “Atsevišķu inženierbūvju būvnoteikumi” 6.punktam nav jāizstrādā būvniecības ieceres dokumentācija, līdz ar to nav arī jāsaskaņo tā būvniecība, ja tiek ievēroti normatīvie akti[[11]](#footnote-12). Apbūves noteikumos nosakāmi kritēriji žoga vizuālajam risinājumam vai citi raksturojošie parametri, piemēram, žoga materiāls, augstums un caurredzamība.

No Apbūves noteikumu 4.punkta izriet, ka apbūves noteikumi papildināmi ar apstiprināto detālplānojumu sarakstu. Ņemot vērā, ka apbūves noteikumi ir viena no teritorijas plānojuma saistošajām daļām[[12]](#footnote-13) un izmaiņas tajā veicamas, ievērojot normatīvajos aktos noteikto procedūru, spēkā esošo detālplānojumu saraksts, kā patstāvīgi mainīgs dokuments, nebūtu pievienojams apbūves noteikumiem.

Saskaņā ar noteikumiem Nr.240 likumīgi uzsākto teritorijas izmantošanu (t.i., esošo izmantošanu) var turpināt, ja stājies spēkā jauns pašvaldības teritorijas plānojums, lokālplānojums vai detālplānojums, bet jebkura jauna teritorijas izmantošana veicama atbilstoši spēkā esošajam plānošanas dokumentam. Līdz ar to jaunais plānošanas dokuments nevar ierobežot likumīgi uzsākto izmantošanu, kā tas noteikts apbūves noteikumu 23.punktā. Turklāt šajā punktā lietots termins *ģeometriskie raksturlielumi*, kas nav skaidrots definīciju sadaļā un kuru lietošana attiecībā uz teritorijas izmantošanu un plānošanu neizriet no normatīvajos aktos noteiktā.

Piemērojot Apbūves noteikumus, lūdzam lietot terminoloģiju atbilstoši būvniecību reglamentējošiem aktiem[[13]](#footnote-14), kā arī ņemt vērā, ka būvatļauja nav vienīgais dokuments, kurš piešķir tiesības veikt būvdarbus. Vēršam uzmanību, ka termina “teritorijas plānotā (atļautā) izmantošana” vietā kopš 2011.gada tiek lietots termins “funkcionālais zonējums”[[14]](#footnote-15).

Neskatoties uz to, ka noteikumu Nr.240 238.punkts dod tiesības teritorijas plānojumā kā teritorijas ar īpašiem noteikumiem noteikt piesārņotās, potenciāli piesārņotās un degradētās teritorijas, Apbūves noteikumi kā visās teritorijās atļauto izmantošanu paredz būvniecību piesārņotās un potenciāli piesārņotās teritorijās (noteiktas paskaidrojuma raksta 2.pielikumā), ja tā saskaņota ar attiecīgajiem dienestiem[[15]](#footnote-16).

Nosakot Apbūves noteikumos prasības vides risku samazināšanai, kļūdaini dota atsauce uz paskaidrojuma raksta 1.pielikumu[[16]](#footnote-17).

Atbilstoši noteikumu Nr.628 32.punktam apbūves noteikumos nosaka prasības teritorijas izmantošanai, tās aprobežojumus. Konkrētu lauksaimniecības kultūru audzēšanas aizliegums nav nosakāms apbūves noteikumos (36.punkts noteic aizliegumu visā novada teritorijā audzēt ģenētiski modificētos kultūraugus). Tas nosakāms atsevišķos pašvaldības saistošajos noteikumos[[17]](#footnote-18), kas izdoti likuma “Par pašvaldībām” noteiktajā kārtībā. Tāpat Apbūves noteikumos ietvertās prasības teritorijas uzturēšanai kārtībā nosakāmas Domes 2018.gada 21.jūnija saistošajos noteikumos Nr.7/2018 "Ozolnieku novada teritorijas uzturēšana un kopšana".

Atbilstoši Apbūves noteikumu 51.punktam sarkanās līnijas un autoceļu nodalījuma joslu maiņa tiek koriģētas, pieņemot pašvaldības lēmumu. Sarkanā līnija ir ekspluatācijas aizsargjosla gar ielu[[18]](#footnote-19). Noteikumu Nr.240 88.punkts noteic, ka ielu platumu starp sarkanajām līnijām nosaka teritorijas plānojuma apbūves noteikumos, lokālplānojumos un detālplānojumos. No minētā izriet, ka sarkanās līnijas var noteikt vai precizēt, izstrādājot attiecīgos plānošanas dokumentus, ievērojot normatīvajos aktos noteikto to izstrādes procedūru. Ceļa zemes nodalījuma josla ir teritorija autoceļu būvniecībai, uzturēšanai un aizsardzībai, kuras platums atkarībā no autoceļa klātnes platuma un brauktuvju skaita nosaka likums „Par autoceļiem”[[19]](#footnote-20).

Vēršam uzmanību, ka Apbūves noteikumu 52.punktā noteiktais nosacījums pašvaldībai izvērtēt katru gadījumu par ceļa vai ielas izveidi un nosacījumu izvirzīšanu nevar tikt attiecināts uz servitūta ceļiem. Tāpat pašvaldībai nav dotas tiesības noteikt gadījumus, kad un kur atļauts nodibināt ceļa servitūta tiesību. Ceļa servitūts ir apgrūtinājums, kas uzlikts vienam īpašumam un kalpo par labu citam īpašumam un to nodibina: 1) ar likumu; 2) ar tiesas spriedumu; 3) ar līgumu vai testamentu[[20]](#footnote-21) .

Apbūves noteikumu 79.punkts pieļauj noteiktas jaudas koģenerācijas staciju izvietošanu dzīvojamo teritoriju un publiskās apbūves zonās. Saskaņā ar noteikumu Nr.240 3.pielikumu koģenerācijas stacijas atļauts izvietot tikai tajās tehniskās apbūves un izmantošanas teritorijās, kurās atļauta energoapgādes uzņēmumu apbūve. Turklāt noteikumos Nr.240 izvirzīti nosacījumi[[21]](#footnote-22), kas papildus jāparedz teritorijas plānojumā, lokālplānojumā vai detālplānojumā biogāzes koģenerācijas stacijas izvietošanai.

Daļā Apbūves noteikumu punktu ietvertas prasības, kas var radīt konfliktsituācijas. Līdz ar to lūdzam, piemērojot Apbūves noteikumu:

1. 76.punktu, ņemt vērā, ka siltumsūkņu ražotāji nenosaka nekādus attālumus līdz kaimiņu zemesgabala robežai. Lai nebojātu kaimiņa žoga pamatus var noteikt 1 m attālumu, bez saskaņošanas ar blakus zemesgabala īpašniekiem;
2. 77.punktu, ņemt vērā noteikumu Nr.240 163.punkta nosacījumus;
3. 96.punktu, ņemt vērā, ka apbūves intensitāti, brīvo teritoriju un apbūves blīvumu aprēķinu noteic noteikumu Nr.240 7.1.apakšnodaļa;
4. 133.punktu, ņemt vērā, ka atbilstoši noteikumiem Nr.240 vertikālo plānojumu jāizstrādā, ja zemes līmeņa pazemināšana vai paaugstināšana paredzēta vairāk nekā par 0,5 m[[22]](#footnote-23);
5. 146.punktu, ņemt vērā, ka vidi piesārņojošu un paaugstinātas bīstamības objektu būvniecība un ierīkošana pieļaujama tikai ievērojot likuma “Par ietekmes uz vidi novērtējumu” noteikto kārtību. Līdz ar to šāda objekta būvniecības iecere nevar būt par vienīgo argumentu atļaujas būvniecībai izsniegšanai.

Apbūves noteikumu 160.punktā dota atsauce uz ainavu plānošanas pamatnostādnēm, neatšifrējot, kas tas ir par dokumentu un kāds ir tā statuss.

Aicinām turpmāka plānošanas procesā pievērst uzmanību atsevišķu apbūves noteikumu punktu formulējumam, lai to piemērošanā nerastos pārpratumi[[23]](#footnote-24).

Dublējot noteikumu Nr.240 12.punkta normu apbūves noteikumu 168.punktā, nav ņemts vērā, noteikumu Nr.240 244.punkta nosacījums, ka 12.punkta norma piemērojama uz tiem gadījumiem, kad būves ir uzbūvētas vai to būvniecība tiesiski ir uzsākta attiecīgajā zemes vienībā līdz noteikumu Nr.240 spēkā stāšanas dienai, t.i., līdz 2013.gada 22.maijam.

Apbūves noteikumos ir noteikta *savrupmāju apbūves teritorijas* apakšzona ar indeksu *DzS1*, bet no pamatinformācijas (definīcijas)[[24]](#footnote-25) nav konstatējams ar ko šī apakšzona atšķiras no pamatzonas. Turklāt apzīmējums norādīts tāds pats kā pamatzonai.

Turpmākā plānošanas procesā, izstrādājot jaunizveidojamā Jelgavas novada jauno teritorijas plānojumu, lūdzam novērst iepriekš norādītās neprecizitātes un ņemt vērā, ka par tiesisku dokumentu var atzīt tikai tādu, kas, pirmkārt, atbilst normatīvajiem aktiem un, otrkārt, izstrādāts un apstiprināts noteiktā kārtībā, kā to vairākkārtīgi ir atzinusi Satversmes tiesa.

Ozolnieku TP ir īstenojams no šīs vēstules saņemšanas brīža, tiktāl, ciktāl tajā ietvertās normas nav pretrunā augstāka juridiskā spēka normatīvajā regulējumā noteiktajām normām.

Ar cieņu,

valsts sekretāra vietniece I.Oša

Aigare, 67026904

ilze.aigare@varam.gov.lv

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

1. <https://geolatvija.lv/geo/tapis#document_16413>). [↑](#footnote-ref-2)
2. Ministru kabineta 2002. gada 22. janvāra noteikumu Nr.34 “Noteikumi par piesārņojošo vielu emisiju ūdenī” 31.1, 32. un 33.punkts. [↑](#footnote-ref-3)
3. Domes 2018. gada 23. augusta saistošo noteikumu Nr.12/2018 "Sabiedrisko ūdenssaimniecības pakalpojumu sniegšanas un lietošanas kārtība Ozolnieku novada teritorijā" 13.punkts. [↑](#footnote-ref-4)
4. Paskaidrojuma raksta 22.lapā. [↑](#footnote-ref-5)
5. Noteikumu Nr.240 2.6.apakšpunkts. [↑](#footnote-ref-6)
6. Civillikuma 1091.pants. [↑](#footnote-ref-7)
7. Noteikumu Nr.240 132.punkts. [↑](#footnote-ref-8)
8. Ministru kabineta 2009.gada 3.februāra noteikumi Nr.108 „Normatīvo aktu projektu sagatavošanas noteikumi”. [↑](#footnote-ref-9)
9. Piemēram, termini “aizsargjoslas” un “sarkanā līnija” ir skaidroti Aizsargjoslu likumā, termins “paaugstinātas bīstamības objekti” ir dots Civilās aizsardzības un katastrofas pārvaldīšanas likumā un termini “apbūves blīvums” un “galvenā izmantošana” skaidroti noteikumos Nr.240, savukārt apbūves noteikumu 3.3.3.apakšnodaļā ietvertās normas dublē Ministru kabineta 2015.gada 30.jūnija noteikumu Nr.340 “Noteikumi par Latvijas būvnormatīvu LBN 211-15 "Dzīvojamās ēkas"” normas. [↑](#footnote-ref-10)
10. Piemēram, apbūves noteikumu 37. un 55.punktā noteikts piebraucamo ceļu minimālais platums. [↑](#footnote-ref-11)
11. Apbūves noteikumu 119., 120. , 124. un 294.punkts. [↑](#footnote-ref-12)
12. Noteikumu Nr.628 91.punkts. [↑](#footnote-ref-13)
13. Piemēram, termina “ēkas un būves” vieta saskaņā ar Ministru kabineta 2018.gada 12.jūnija noteikumiem Nr.326 “Būvju klasifikācijas noteikumi” lietot terminus “būves” vai “ēkas un inženierbūves”; termina “būvprojekts” vietā atbilstoši Ministru kabineta 2014.gada 19.augusta noteikumiem Nr.500 “Vispārīgie būvnoteikumi” lietot terminu “būvniecības ieceres dokumentācija”; terminu “inženierkomunikācija” atbilstoši Ministru kabineta 2014.gada 19.augusta noteikumiem Nr.500 “Vispārīgie būvnoteikumi” aizstāt ar terminu “inženiertīkls”. [↑](#footnote-ref-14)
14. TAPL 1.panta 3.punkts. [↑](#footnote-ref-15)
15. Apbūves noteikumu 25.punkts. [↑](#footnote-ref-16)
16. Apbūves noteikumu 128. un 29.punkts. Paskaidrojuma raksta 1.pielikums “Izmantošanas veidu atbilstība NĪLM veidam”. [↑](#footnote-ref-17)
17. Ģenētiski modificēto organismu aprites likuma 22.panta otrā daļa. [↑](#footnote-ref-18)
18. Aizsargjoslu likuma 13.panta otrās daļas 1.punkts. [↑](#footnote-ref-19)
19. Likuma “ Par autoceļiem” 27.1.panta otrā daļa. [↑](#footnote-ref-20)
20. Civillikuma 1130. un 1231.pants. [↑](#footnote-ref-21)
21. Noteikumu Nr.240 144.punkts. [↑](#footnote-ref-22)
22. Noteikumu Nr.240 195.punkts. [↑](#footnote-ref-23)
23. Piemēram, apbūves noteikumu 29.un 30.punkts. [↑](#footnote-ref-24)
24. Apbūves noteikumu 187.punkts. [↑](#footnote-ref-25)